﻿ ATP Cincinnati: Ki ül fel a trónra a címvédő hiányában? - Teniszvilag » TeniszvilagATP Cincinnati: Ki ül fel a trónra a címvédő hiányában? - Teniszvilag
ATP Cincinnati: Ki ül fel a trónra a címvédő hiányában?
ATP 1000 | cincinnati
Ugyan már javában zajlik az év hetedik ATP mesterversenye, mégis lássuk, hogy mire számíthatunk Cincinnatiben. Idén Rafael Nadal távolléte miatt a címvédés lehetősége lehetetlen. 2014-ben egészen biztosan egy másik név kerül fel a trófeára.
Felső ág felső része
Vajon összeszedi-e magát Djokovic Cincinattiben
Az első kiemelt most is Novak Djokovic lesz, akinek lesz min javítania múlt heti csorbája után. A szerbet majdnem egy hete Tsonga megsemmisítette ( 6/2 6/2 ), a második fordulóban a Gilles Simon-Bernard Tomic győztesével néz majd farkasszemet. A sors iróniája, hogy ezen az ágon kapott helyet múlt heti „hóhéra” is, akivel már a nyolc között jöhetne a visszavágó. Ebbe leginkább a spanyol David Ferrernek lehet beleszólása. A valenciai teniszező az első fordulóban a világelsőhöz hasonlóan erőnyerő, a folytatásban Chardy vagy Kohlschreiber lehet az ellenfele.
Felső ág alsó része
Wawrinka utoljára februárban teniszezett igazán jól
A tábla második felében két bizonyításra éhes teniszező tartózkodik. A svájci Stanislas Wawrinka a Monte Carlo-i tornagyőzelmén kívül még nem igazán játszott jól ebben az évben az Australian Open óta. A 28 éves játékos a legjobb 32 között a Benjamin Becker-Ivo Karlovic mérkőzés továbbjutójával játszik majd. A felső ág utolsó játékosa, egy olyan bolgár, aki napról-napra kezd egyre érettebb teniszezővé válni. Grigor Dimitrov Wimbledonban, és múlt héten Torontóban is elődöntőt játszott, a következő napokban pedig élete első ATP 1000-es trófeáját szeretné begyűjteni. Ő a második fordulóban Jerzy Janowicz-al vagy Teymuraz Gabashvilivel találhatja szembe magát. Az elődöntőért folytatott küzdelemben még két név merülhet fel: Richard Gasquet vagy akár Marin Cilic is okozhat kellemetlen perceket Wawrinkáéknak.
Alsó ág felső része
Berdych-nek is van javítanivalója Cincinattiben
Ebben a nyolcadban érkeznek a bombaszervák. Milos Raonic ötödik kiemeltként vág neki a tornának, ahol már a legjobb 16 közé sem lesz könnyű eljutnia, mivel Ernests Gulbis veszélyt jelenthet rá. Tomas Berdych az ág legmagasabban jegyzett játékosa, akitől az elmúlt időben leginkább csalódást keltő teljesítményt láthattunk Queens Club óta. A cseh az utolsó négy tornáján még az elődöntőig sem tudott eljutni, kérdés, hogy Cincinnatiben a régi Berdych-et fogjuk-e látni. Ebben a nyolcadban már nem tartózkodnak igazán nagy sztárok, inkább az osztrák Dominic Thiemre lehetünk majd figyelmesek, akiben megvan a lehetőség, hogy Raonic-nak akár a második körben megálljt parancsoljon.
Alsó ág alsó része
Federer hatodszor lehet Cincinatti bajnoka
A második kiemelt Roger Federer ugyan pár napja alul maradt Jo-Wilfried Tsongával szemben a torontói döntőben, így is a torna egyik legnagyobb favoritjának számít. A második fordulóban akár egy érdekes meccsre is készülhet, mivel Radek Stepanek sose könnyű ellenfél. Az alsó ág talán legnagyobb érdekessége viszont nem a svájci, hanem a mostanában gyengébb napokat kifogó Andy Murray. A britet utoljára talán igazán jól Rómában láthattuk Rafael Nadal ellen teniszezni, azóta mintha önmaga árnyéka lenne. Amelie Mauresmo tanítványát az elmúlt időszakban inkább csak szenvedni láthattuk, nagy kérdés, hogy megtalálja-e játékát Cincinnatiben a kétszeres Grand Slam bajnok. Az első forduló slágermérkőzését is itt játsszák majd: Hölgyeim és uraim, vigyázzanak szőnyegeikre- Jön John Isner és Kevin Anderson csatája, ahol a nyomás a hazai játékoson lesz, akinek 600 pontot meg kell védenie, mivel tavaly egészen a döntőig menetelt el.
A 2014-es Cincinnati torna tehát már elindult, kíváncsiak leszünk, hogy ki lesz a végső győztese az 1899 óta megrendezett tornának. Vajon Djokovic, Federer vagy Murray diadalmaskodik, esetleg egy új név kerül a trófeára? Vasárnap mindenre választ kapunk.
Kiemelt kép forrása: oktennis.it